Návrh na skrátené legislatívne konanie 
o vládnom návrhu zákona o Horskej záchrannej službe

	Vláda na svojom zasadnutí 15. mája 2002 prerokovala a schválila návrh zákona o Horskej záchrannej službe.

Cieľom navrhovanej zákonnej úpravy je zriadenie jednotnej organizácie – Horskej záchrannej služby, ktorá bude štátnou príspevkovou organizáciou a jej hlavným predmetom činnosti budú záchranné akcie v horských oblastiach. Ide teda o dôležitý návrh právneho predpisu, ktorým sa zásadným spôsobom mení organizácia horskej služby v Slovenskej republike, čo výrazne ovplyvní kvalitu záchrannej činnosti v horských oblastiach, a tým bezprostredne aj bezpečnosť návštevníkov hôr. Návrh zákona ustanovuje taktiež práva a povinnosti niektorých právnických osôb a fyzických osôb pôsobiacich v horských oblastiach, napríklad právnych subjektov, ktoré poskytujú ubytovacie služby alebo stravovacie služby, ďalej prevádzkovateľov lyžiarskych tratí, a to v záujme zvýšenia bezpečnosti pohybu osôb v horských oblastiach.

Skúsenosti z vykonávania záchrannej činnosti v horách ukazujú na absenciu zákonnej úpravy, ktorá by jednoznačne zakotvila zodpovednosť za výkon tejto činnosti. Ponechanie právneho vákua v tejto oblasti môže ohroziť výkon záchranných prác v horských oblastiach, a tým môže dôjsť k ohrozeniu života, zdravia alebo majetku osôb, z čoho vyplýva, že by mohlo dôjsť aj k ohrozeniu základných ľudských práv.

S ohľadom na uvedené skutočnosti vláda v súlade s § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhuje národnej rade, aby prerokovala predmetný vládny návrh zákona (tlač 1581) v skrátenom legislatívnom konaní.